Anexa nr.1

 la Hotărîrea Guvernului nr.

 1089 din 18 decembrie 2017

**REGULAMENT**

 **cu privire la organizarea şi funcţionarea**

**Agenţiei pentru Protecţia Consumatorilor și Supravegherea Pieței**

**I. DISPOZIŢII GENERALE**

**1.** Regulamentul cu privire la organizarea şi funcţionarea Agenţiei pentru Protecţia Consumatorilor și Supravegherea Pieței (în continuare – *Regulament*) reglementează misiunea, domeniile de activitate, funcţiile şi drepturile Agenției pentru Protecția Consumatorilor și Supravegherea Pieței (în continuare – *Agenție*), precum şi organizarea activităţii acesteia.

**2**. Agenţia este autoritate administrativă subordonată Ministerului Economiei și Infrastructurii, responsabilă de implementarea politicii statului în domeniile de activitate ce îi sînt încredințate.

**3.** Agenţia este persoană juridică de drept public, dispune de ștampilă cu Stema de Stat a Republicii Moldova, de conturi trezoreriale, de mijloace financiare şi materiale, precum şi de alte atribute specifice autorităţilor publice, stabilite în legislaţie. Sediul Agenţiei este în mun. Chişinău.

**4.** Finanțarea şi asigurarea tehnico-materială a Agenţiei se efectuează din contul bugetului de stat şi a altor mijloace neinterzise de lege.

**5.** În cadrul Agenţiei se constituie Consiliul de soluționare a disputelor, conform prevederilor art.30 alin.(5) din Legea nr.131 din 8 iunie 2012 privind controlul de stat asupra activităţii de întreprinzător, componența şi regulamentul de activitate ale acestuia fiind aprobate de către directorul Agenţiei.

**6.** În activitatea sa, Agenţia se conduce de Constituția și legile Republicii Moldova, decretele Preşedintelui Republicii Moldova, ordonanţele, hotărîrile şi dispoziţiile Guvernului, alte acte normative, tratatele internaţionale la care Republica Moldova este parte, ordinele şi dispoziţiile ministrului economiei și infrastructurii, precum şi de prezentul Regulament.

**II. MISIUNEA, DOMENIILE DE ACTIVITATE,**

**FUNCŢIILE ŞI DREPTURILE AGENŢIEI**

**7.** Agenția are misiunea de a asigura implementarea politicii statului în domeniile de competenţă, în modul stabilit şi în limitele prevăzute de cadrul normativ.

**8.** Agenția realizează funcțiile stabilite de prezentul Regulament în următoarele domenii:

1) supravegherea pieţei privind produsele nealimentare şi conformitatea serviciilor (inclusiv turistice);

2) protecţia consumatorilor;

3) metrologie;

4) supravegherea și controlul de stat al activităților în domeniul jocurilor de noroc;

5) siguranța ocupațională;

6) respectarea condiţiilor de licenţiere conform domeniului de competenţă.

**9.** În conformitate cu domeniile de activitate stabilite la pct. 8 din prezentul Regulament, Agenția realizează următoarele funcții:

1)**în domeniul supravegherii pieţei privind produsele nealimentare şi conformitatea serviciilor (inclusiv turistice):**

a) funcțiile stabilite în art.7 alin.(4) din Legea nr.7 din 26 februarie 2016 privind supravegherea pieței în ceea ce ţine de comercializarea produselor nealimentare;

b) efectuarea controlului respectării cerinţelor privind siguranţa produselor nealimentare, introduse sau puse la dispoziție pe piaţă destinate consumatorilor, în conformitate cu prevederile Legii nr.131 din 8 iunie 2012 privind controlul de stat asupra activităţii de întreprinzător;

c) efectuarea controlului calităţii serviciilor turistice prestate în conformitate cu prevederile Legii nr.131 din 8 iunie 2012;

2) **în domeniul protecţiei consumatorilor:**

a) funcțiile stabilite în art.27 alin. (3) din Legea nr. 105-XV  din  13 martie 2003 privind protecţia consumatorilor;

b) funcțiile stabilite în art.5 alin. (3) din Legea nr. 231 din 23 septembrie 2010 cu privire la comerţul interior;

3) **în domeniul metrologiei:**

a) efectuarea supravegherii metrologice în conformitate cu art.5 alin.(8) din Legea metrologiei nr.19 din 4 martie 2016;

4) **în domeniul supravegherii și controlului de stat al activităților în domeniul jocurilor de noroc:**

a) efectuarea supravegherii și controlului de stat în domeniul jocurilor de noroc, în limitele prevederilor Legii nr.131 din 8 iunie 2012;

5) **în domeniul siguranţei ocupaţionale:**

a) efectuarea controlului de stat al respectării legislației de către angajatori privind securitatea și sănătatea în muncă în unitățile de producere şi de prestări servicii, în conformitate cu prevederile art.232  alin.(1) din Legea securității și sănătății în muncă nr.186-XVI din 10 iulie 2008;

6) **în domeniul respectării condiţiilor de licenţiere conform domeniului de competenţă:**

a) funcțiile stabilite de Legea nr.131 din 8 iunie 2012.

**10.** Agenția este învestită cu următoarele drepturi:

1) să constate contravenții, să întocmească procese-verbale cu privire la contravenții și să aplice sancţiuni potrivit Codului contravențional al Republicii Moldova;

2) să elibereze prescripții şi să aplice sancţiuni în temeiul procesului-verbal de control, conform prevederilor Legii nr.131 din 8 iunie 2012;

3) să aplice măsuri restrictive în conformitate cu Legea nr.7 din 26 februarie 2016;

4) să solicite şi să primească, în condiţiile legii şi în scopul exercitării atribuţiilor sale, informaţii de la autoritățile publice centrale, autorităţile administraţiei publice locale, organizaţii şi instituţii, agenți economici care activează în domenii ce ţin de competenţa sa;

5) să beneficieze de acces la bazele de date oficiale publice în domeniul informației statistice, financiare, fiscale, economice, juridice, metrologice etc. conform procedurii stipulate în Legea nr.71-XVI din 22 martie 2007 cu privire la registre;

6) să sesizeze autorităţile competente referitor la produsele, serviciile, mijloacele de măsurare neconforme depistate în cadrul activităților de supraveghere a pieţei;

7) să organizeze şi să efectueze vizite de consultanţă în vederea familiarizării agenţilor economici și consumatorilor cu cerinţele actelor normative ce ţin de protecţia consumatorilor.

**III. ORGANIZAREA ACTIVITĂŢII AGENŢIEI**

**11.** Agenţia este condusă de director, numit în funcţie publică şi eliberat sau destituit din funcţia publică, în condiţiile legii, de către ministrul economiei și infrastructurii.

**12.** Directorul este asistat de un director adjunct, numit în funcţie publică şi eliberat sau destituit din funcţia publică de către ministrul economiei și infrastructurii, la propunerea directorului Agenţiei.

**13.** Directorul Agenţiei îndeplinește următoarele funcţii:

1) organizează şi dirijează activitatea Agenţiei;

2) poartă răspundere personală, în faţa ministrului, pentru realizarea misiunii şi îndeplinirea funcţiilor Agenţiei;

3) organizează şi implementează sistemul de management financiar şi control şi poartă răspundere managerială pentru administrarea bugetului Agenţiei şi a patrimoniului public aflat în gestiune;

4) asigură funcționalitatea Consiliului de soluționare a disputelor;

5) stabileşte atribuţiile directorului adjunct şi ale conducătorilor subdiviziunilor structurale ale Agenţiei;

6) semnează actele referitoare la probleme din domeniile de competenţă ale Agenției;

7) numeşte în funcţii publice, modifică, suspendă şi încetează raporturile de serviciu ale funcţionarilor publici din Agenție, în condiţiile Legii nr.158-XVI din 4 iulie 2008 cu privire la funcţia publică şi statutul funcţionarului public;

8) angajează şi eliberează din funcţie personalul contractual în condiţiile legislaţiei muncii;

9) conferă grade de calificare funcţionarilor publici, acordă stimulări şi aplică sancţiuni disciplinare personalului Agenţiei, în condiţiile legii;

10) aprobă sau modifică statul de personal şi schema de încadrare ale Agenției în limitele fondului de retribuire a muncii şi ale structurii şi efectivului-limită stabilite de Guvern;

11) aprobă regulamentele şi planurile anuale de activitate ale subdiviziunilor interne ale Agenţiei;

12) emite ordine şi dispoziţii executorii pentru angajaţii Agenţiei şi verifică executarea acestora;

13) exercită alte funcții în conformitate cu prevederile actelor normative speciale ce reglementează relaţiile în subdomeniile sau în sferele de activitate.

**14.** Directorul, directorul adjunct, şefii subdiviziunilor structurale, în limitele împuternicirilor acordate, poartă răspundere pentru deciziile luate şi pentru activitatea subdiviziunii.

**15.** Dreptul la prima semnătură pe toate actele Agenţiei îl are directorul. În lipsa acestuia, dreptul la semnătură îi revine directorului adjunct. În conformitate cu legislaţia în vigoare, unele acte ale Agenţiei pot fi semnate de alte persoane cu funcţii de răspundere, în temeiul ordinului directorului.

Persoanele învestite cu dreptul de semnătură poartă răspundere personală pentru legalitatea, veridicitatea şi corectitudinea documentului semnat.

**16.** Agenţia colaborează cu ministerele, alte autorităţi ale administraţiei publice centrale şi locale.